FI Euroopan unionin virallinen lehti L 178/4

KOMISSION TÄYTÄNTÖÖNPANOASETUS (EU) 2018/995,

annettu 12 päivänä heinäkuuta 2018,

täytäntöönpanoasetuksen (EU) 2016/2080 muuttamisesta tarjousten jättämisjaksojen osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1),

ottaa huomioon Euroopan parlamentin ja neuvoston asetuksen (EU) N:o 1308/2013 soveltamissäännöistä julkisen intervention ja yksityisen varastoinnin tuen osalta 18 päivänä toukokuuta 2016 annetun komission täytäntöönpanoasetuksen (EU) 2016/1240 (2) ja erityisesti sen 28 artiklan,

sekä katsoo seuraavaa:

(1) Komission täytäntöönpanoasetuksella (EU) 2016/2080 (3) on aloitettu rasvattoman maitojauheen myynti tarjouskilpailumenettelyllä. Siinä säädettiin alun perin kahdesta osatarjouskilpailusta kuukautta kohti, lukuun ottamatta elokuuta ja joulukuuta.

(2) Komission täytäntöönpanoasetuksella (EU) 2017/472 (4) muutettiin täytäntöönpanoasetusta (EU) 2016/2080 vähentämällä niiden jaksojen määrää, joina tarjouksia voidaan jättää, yhteen kuukautta kohti ja poistamalla tällainen jakso elokuulta.

(3) Vuonna 2018 toteutetuista osatarjouskilpailuista saatujen kokemusten perusteella kiinnostus tarjouskilpailuja kohtaan kasvaa nykyisissä markkinaolosuhteissa. Sen vuoksi on aiheellista palauttaa alkuperäinen määrä jaksoja, joina tarjouksia voidaan jättää, ja säätää tällaisesta jaksosta elokuussa.

(4) Koska elokuun jakso päättyy neljäntenä tiistaina, on aiheellista, että syyskuussa on vain yksi jakso, jotta vältetään kahden tarjouksen sijoittuminen kahdelle peräkkäiselle viikolle.

(5) Sen vuoksi täytäntöönpanoasetusta (EU) 2016/2080 olisi muutettava.

(6) Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Korvataan täytäntöönpanoasetuksen (EU) 2016/2080 2 artiklan 2 kohta seuraavasti:

”2. Määräajat tarjousten jättämiselle toisessa ja sitä seuraavissa osatarjouskilpailuissa alkavat edellisen määräajan päättymistä seuraavana ensimmäisenä työpäivänä. Ne päättyvät kunkin kuukauden ensimmäisenä ja kolmantena tiistaina kello 11.00 (Brysselin aikaa). Sen sijaan ne kuitenkin päättyvät elokuussa neljäntenä tiistaina kello 11.00 (Brysselin aikaa), syyskuussa kolmantena tiistaina kello 11.00 (Brysselin aikaa) ja joulukuussa toisena tiistaina kello 11.00 (Brysselin aikaa). Jos tiistai on yleinen vapaapäivä, määräaika päättyy sitä edeltävänä työpäivänä kello 11.00 (Brysselin aikaa).”

2 artikla

Tämä asetus tulee voimaan 18 päivänä heinäkuuta 2018.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 12 päivänä heinäkuuta 2018. Komission puolesta, puheenjohtajan nimissä Phil HOGAN Komission jäsen

(1) EUVL L 347, 20.12.2013, s. 671.

(2) EUVL L 206, 30.7.2016, s. 71.

(3) Komission täytäntöönpanoasetus (EU) 2016/2080, annettu 25 päivänä marraskuuta 2016, rasvattoman maitojauheen myynnin aloittamisesta tarjouskilpailumenettelyllä (EUVL L 321, 29.11.2016, s. 45).

(4) Komission täytäntöönpanoasetus (EU) 2017/472, annettu 15 päivänä maaliskuuta 2017, täytäntöönpanoasetuksen (EU) 2016/2080 muuttamisesta tarjousten jättämisjaksojen osalta (EUVL L 73, 18.3.2017, s. 5).